ΤΡΟΠΟΠΟΙΗΣΗ ΤΟΥ ΚΑΝΟΝΙΣΜΟΥ

Τροπολογία 1

Άρθρο 1

Κοινοβουλευτική Συνέλευση Ίσης Εκπροσώπησης

1. Η Κοινοβουλευτική Συνέλευση Ίσης Εκπροσώπησης ΑΚΕ-ΕΕ συστήνεται βάσει του άρθρου 17 της Συμφωνίας Εταιρικής Σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού αφενός, και της Ευρωπαϊκής Κοινότητας και των κρατών μελών της, αφετέρου.

2. Η Κοινοβουλευτική Συνέλευση Ίσης Εκπροσώπησης αποτελείται από ίσο αριθμό εκπροσώπων της ΕΕ και των κρατών ΑΚΕ. Τα μέλη της Κοινοβουλευτικής Συνέλευσης Ίσης Εκπροσώπησης είναι αφενός μέλη του Ευρωπαϊκού Κοινοβουλίου και αφετέρου βουλευτές ή, εάν δεν υπάρχουν, εκπρόσωποι που ορίζονται από το Κοινοβούλιο κάθε κράτους ΑΚΕ. Ελλείψει κοινοβουλίου, η συμμετοχή χωρίς δικαίωμα ψήφου ενός εκπροσώπου του σχετικού κράτους ΑΚΕ υπόκειται στην εκ των προτέρων έγκριση της Κοινοβουλευτικής Συνέλευσης Ίσης Εκπροσώπησης.

3. Η εντολή των μελών της Συνέλευσης πιστοποιείται με επιστολή διορισμού των αρμόδιων αρχών των αντίστοιχων κρατών τους, όσον αφορά τους εκπροσώπους ΑΚΕ, και από τον Πρόεδρο του Ευρωπαϊκού Κοινοβουλίου, όσον αφορά τους εκπροσώπους του.

Τροπολογία 2

Άρθρο 18

Ψηφίσματα της Συνέλευσης

1. Το Προεδρείο καταρτίζει κατάλογο με κατ' ανώτατο όριο πέντε ζητήματα και θέματα που αφορούν την αναπτυξιακή συνεργασία μεταξύ της Ευρωπαϊκής Ένωσης και των κρατών ΑΚΕ στο πλαίσιο της Συμφωνίας Εταιρικής Σχέσης, ο οποίος περιλαμβάνεται στο σχέδιο ημερήσιας διάταξης, σύμφωνα με το άρθρο 8 του παρόντος κανονισμού.

2. Ένας εκπρόσωπος των κρατών ΑΚΕ, μία πολιτική ομάδα ή δέκα μέλη μπορούν να καταθέσουν πρόταση ψηφίσματος που αφορά θέμα το οποίο καλύπτει η Συμφωνία Εταιρικής Σχέσης. Ωστόσο, οι προτάσεις ψηφισμάτων πρέπει να περιορίζονται στα θέματα που έχουν εγγραφεί στην ημερήσια διάταξη της συνόδου και δεν μπορούν να υπερβαίνουν τις 800 λέξεις. Οι προτάσεις ψηφισμάτων πρέπει να κατατίθενται τέσσερις εβδομάδες πριν από την έναρξη της συνόδου κατά την οποία θα συζητηθούν και θα ψηφισθούν.

3. Οι προτάσεις ψηφισμάτων υποβάλλονται στο Προεδρείο. Το Προεδρείο επαληθεύει ότι κάθε πρόταση ψηφίσματος πληροί τις προϋποθέσεις της προηγούμενης παραγράφου, ότι εγγράφεται στην ημερήσια διάταξη και ότι διατίθεται στα αγγλικά και στα γαλλικά. Οι προτάσεις του Προεδρείου υποβάλλονται προς έγκριση στη Συνέλευση.

4. Το Προεδρείο διαβιβάζει στους αντίστοιχους εισηγητές τις προτάσεις ψηφισμάτων που αφορούν θέματα σχετικά με τη γενική έκθεση ή τις αρμοδιότητες των κοινοβουλευτικών επιτροπών.

5. Ο πρόεδρος της συνεδρίασης καλεί τους συντάκτες των ψηφισμάτων που αναφέρονται σε ίδια θέματα να συντάξουν συμβιβαστικό ψήφισμα. Μετά από συζήτηση, κάθε συμβιβαστικό ψήφισμα και οι σχετικές τροπολογίες υποβάλλονται προς ψήφιση στη Συνέλευση. Σε περίπτωση έγκρισης συμβιβαστικού ψηφίσματος, όλα τα άλλα ψηφίσματα επί του ιδίου θέματος εκπίπτουν.

6. Οι προτάσεις ψηφισμάτων που αφορούν τις θεμελιώδεις ελευθερίες και τα ατομικά δικαιώματα του ανθρώπου εξετάζονται σύμφωνα με ειδικούς κανόνες διαδικασίας που εκπονεί το Προεδρείο.

7. Τα ψηφίσματα που εγκρίνει η Συνέλευση διαβιβάζονται στην Επιτροπή, στο Συμβούλιο των Υπουργών καθώς και στα λοιπά ενδιαφερόμενα μέλη. Η Επιτροπή και το Συμβούλιο των Υπουργών υποβάλλουν έκθεση σχετικά με τη συνέχεια που δόθηκε στα εγκριθέντα ψηφίσματα κατά την επόμενη σύνοδο της Συνέλευσης.

Τροπολογία 3

ΠΑΡΑΡΤΗΜΑ Ι: Αρμοδιότητες, καθήκοντα, σύνθεση και διαδικασίες των μόνιμων επιτροπών

Άρθρο 1

Υπάρχουν τρεις μόνιμες κοινοβουλευτικές επιτροπές στις οποίες ανατίθενται οι ακόλουθες αρμοδιότητες και τα ακόλουθα καθήκοντα:

I. ΕΠΙΤΡΟΠΗ ΠΟΛΙΤΙΚΩΝ ΥΠΟΘΕΣΕΩΝ

Αυτή η επιτροπή είναι αρμόδια για τις υποθέσεις που αφορούν:

1. τον πολιτικό διάλογο (άρθρο 8 της Συμφωνίας Εταιρικής Σχέσης ΑΚΕ-ΕΕ) και τη θεσμική ανάπτυξη·

2. το σεβασμό και την προαγωγή των δικαιωμάτων του ανθρώπου, τη δημοκρατία και τη χρηστή διαχείριση των δημοσίων υποθέσεων (άρθρο 9 της Συμφωνίας Εταιρικής Σχέσης ΑΚΕ-ΕΕ)·

3. τις πολιτικές για την ειρήνη, την πρόληψη και την επίλυση συγκρούσεων (άρθρο 11 της Συμφωνίας Εταιρικής Σχέσης ΑΚΕ-ΕΕ)·

4. τα μεταναστευτικά ζητήματα (άρθρο 13 της Συμφωνίας Εταιρικής Σχέσης ΑΚΕ-ΕΕ)·

5. τις σχέσεις της Συνέλευσης με τους κατάλληλους διεθνείς οργανισμούς.

Συντονίζει τις εργασίες των αποστολών προς συγκέντρωση πληροφοριών και μελέτη, συμπεριλαμβανομένων εκείνων που πραγματοποιούνται για παρακολούθηση εκλογών, σύμφωνα με το άρθρο 28 του κανονισμού της Συνέλευσης.

II. ΕΠΙΤΡΟΠΗ ΟΙΚΟΝΟΜΙΚΗΣ ΑΝΑΠΤΥΞΗΣ, ΟΙΚΟΝΟΜΙΚΩΝ ΘΕΜΑΤΩΝ ΚΑΙ ΕΜΠΟΡΙΟΥ

Αυτή η επιτροπή είναι αρμόδια για τις υποθέσεις που αφορούν:

1. την οικονομική ανάπτυξη και την εμπορική συνεργασία καθώς και την ενίσχυση των δυνατοτήτων για την ανάπτυξη και την εταιρική σχέση·

2. τις μακροοικονομικές και διαρθρωτικές μεταρρυθμίσεις, την κατά τομέα οικονομική ανάπτυξη και τον τουρισμό (άρθρα 22 έως 24 της Συμφωνίας Εταιρικής Σχέσης ΑΚΕ-ΕΕ)·

3. τις νέες εμπορικές συμφωνίες ΑΚΕ-ΕΚ, την πρόσβαση στην αγορά και τη σταδιακή ενσωμάτωση των κρατών ΑΚΕ στην παγκόσμια οικονομία (άρθρα 34 έως 37 της Συμφωνίας Εταιρικής Σχέσης ΑΚΕ-ΕΕ)·

4. το εμπόριο και τους κανόνες εργασίας (άρθρο 50 της Συμφωνίας Εταιρικής Σχέσης ΑΚΕ-ΕΕ)·

5. την αγροτική ανάπτυξη, την αλιεία και την ασφάλεια των τροφίμων (άρθρα 53 και 54 της Συμφωνίας Εταιρικής Σχέσης ΑΚΕ-ΕΕ)·

6. όλα τα ζητήματα που αφορούν τη συνεργασία για τη χρηματοδότηση της ανάπτυξης, συμπεριλαμβανομένης της παρακολούθησης της εφαρμογής του Ευρωπαϊκού Ταμείου Ανάπτυξης.

III. ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ ΚΑΙ ΠΕΡΙΒΑΛΛΟΝΤΟΣ

Αυτή η επιτροπή είναι αρμόδια για τις υποθέσεις που αφορούν:

1. την κοινωνική ανάπτυξη και την ανάπτυξη του ανθρώπου·

2. τις κοινωνικές δομές και υπηρεσίες, συμπεριλαμβανομένων των ζητημάτων υγείας και παιδείας (άρθρο 25 της Συμφωνίας Εταιρικής Σχέσης ΑΚΕ-ΕΕ)·

3. τα ζητήματα που συνδέονται με τη νεότητα και τον πολιτισμό (άρθρα 26 και 27 της Συμφωνίας Εταιρικής Σχέσης ΑΚΕ-ΕΕ)·

4. τα ζητήματα που συνδέονται με το γένος (άρθρο 31 της Συμφωνίας Εταιρικής Σχέσης ΑΚΕ-ΕΕ)·

5. το περιβάλλον και τους φυσικούς πόρους (άρθρο 32 της Συμφωνίας Εταιρικής Σχέσης ΑΚΕ-ΕΕ).

Άρθρο 2

1. Κάθε μέλος της Συνέλευσης έχει το δικαίωμα να είναι μέλος μιας εκ των μονίμων επιτροπών.

2. Δύο από τις επιτροπές αποτελούνται από 52 μέλη και μία από 50 μέλη, στις οποίες συμμετέχουν ίσος αριθμός μελών του Ευρωπαϊκού Κοινοβουλίου αφενός και βουλευτών που εκπροσωπούν τις χώρες ΑΚΕ αφετέρου. Ανάλογα με την αύξηση του αριθμού των χωρών ΑΚΕ αυξάνεται αναλογικά και ο αριθμός των μελών των μονίμων επιτροπών.

3. Τα μέλη μπορούν επίσης να παρίστανται σε συνεδριάσεις επιτροπών στις οποίες δεν ανήκουν, για συμβουλευτικούς λόγους ή εάν το αντικείμενο των συζητήσεων αφορά τη χώρα τους ή την περιφέρειά τους, κατόπιν προσκλήσεως του προεδρείου της επιτροπής.

4. Η συμμετοχή εκπροσώπων οι οποίοι δεν είναι μέλη ενός κοινοβουλίου επιτρέπεται μόνον εάν το αντικείμενο των συζητήσεων αφορά τη χώρα τους· ωστόσο δεν έχουν δικαίωμα ψήφου.

5. Όλες οι συνεδριάσεις είναι δημόσιες, εκτός εάν μια επιτροπή λάβει αντίθετη απόφαση.

Άρθρο 3

1. Η σύνθεση των επιτροπών αντικατοπτρίζει στο μέτρο του δυνατού τη σύνθεση της Συνέλευσης.

2. Οι επιτροπές εκλέγουν προεδρείο της επιτροπής από τα μέλη τους για περίοδο ενός έτους.

3. Το προεδρείο της επιτροπής αποτελείται από δύο συμπροέδρους (έναν εκπρόσωπο του Ευρωπαϊκού Κοινοβουλίου και έναν εκπρόσωπο των χωρών ΑΚΕ) και από δύο αντιπροέδρους (έναν εκπρόσωπο των χωρών ΑΚΕ και έναν εκπρόσωπο του Ευρωπαϊκού Κοινοβουλίου).

4. Των επιτροπών προεδρεύουν από κοινού ένας βουλευτής του Ευρωπαϊκού Κοινοβουλίου και ένας βουλευτής που εκπροσωπεί μια χώρα ΑΚΕ.

5. Οι επιτροπές μπορούν να ορίσουν εισηγητές για την εξέταση συγκεκριμένων θεμάτων που ανήκουν στην αρμοδιότητά τους και να εκπονήσουν εκθέσεις και ψηφίσματα προς υποβολή στη Συνέλευση.

6. Οι επιτροπές κάνουν απολογισμό των δραστηριοτήτων τους ενώπιον της Συνέλευσης.

Άρθρο 4

1. Οι επιτροπές συνεδριάζουν κατόπιν προσκλήσεως των συμπροέδρων τους και κατ' ανώτατο όριο τέσσερις φορές το χρόνο, εκ των οποίων δύο κατά τη διάρκεια της συνόδου της Συνέλευσης.

2. Κάθε μέλος μπορεί να καταθέσει τροπολογίες για να εξετασθούν σε επιτροπή. Όσον αφορά τη διαδικασία, τα άρθρα 3 (παρουσία άλλων οργάνων), 4 (παρατηρητές), 9 (απαρτία), 10 (προεδρία των συνεδριάσεων), 16 (δικαίωμα ψήφου και τρόποι ψηφοφορίας) και 29 (διαβουλεύσεις με την κοινωνία των πολιτών) του κανονισμού της Συνέλευσης εφαρμόζονται τηρουμένων των αναλογιών στις συνεδριάσεις των επιτροπών.